b'\n_START_ARTICLE_\nNecromunda\n_START_SECTION_\nNecromundan maailma\n_START_PARAGRAPH_\nNecromunda on ihmisten asuttama planeetta, jossa tuhansien vuosien aikana luonnonvarojen v\xc3\xa4\xc3\xa4rink\xc3\xa4ytt\xc3\xb6 ja ymp\xc3\xa4rist\xc3\xb6n saastuttaminen on muuttanut planeetan myrkylliseksi autiomaaksi. Ihmiset asuvat kaupungeissa, joita kutsutaan nimell\xc3\xa4 hive, joissa kekomaisessa rakennelmassa asuu miljoonia ihmisi\xc3\xa4 jaoteltuina varakkuutensa mukaan. Suurin Necromundan kaupungeista on 16 kilometrin korkeuteen nouseva Hive Primus. _NEWLINE_Hive Primuksen huipulla, saastepilvien yl\xc3\xa4puolella ilmakeh\xc3\xa4n yl\xc3\xa4osissa asuu rikkain aristokraatti, joka hallitsee planeetan rikkauksia ja kaikkia yhteyksi\xc3\xa4 planeetan ulkopuolelle. Muut asukkaat asuvat kaupungin suuressa keskiosassa, Hive Cityss\xc3\xa4, ja suurin osa ty\xc3\xb6skentelee tehtaissa, jotka tuottavat valtavia rikkauksia ylh\xc3\xa4\xc3\xa4ll\xc3\xa4 asuville aatelissuvuille._NEWLINE_Kaupungin alla alkaa uusi maailma. Vuosituhansien saatossa kaupunkia on rakennettu yl\xc3\xb6sp\xc3\xa4in ja vanhat kerrokset ovat romahtaneet, k\xc3\xa4rsineet ylh\xc3\xa4\xc3\xa4lt\xc3\xa4p\xc3\xa4in valuvista saasteista tai ovat muuten vain joutuneet ty\xc3\xb6l\xc3\xa4isten ja keskiluokan hylk\xc3\xa4\xc3\xa4miksi n\xc3\xa4iden muuttaessa paremmille asuinsijoille. Laajaa, kaupungin alla sijaitsevaa hyl\xc3\xa4tty\xc3\xa4 aluetta kutsutaan nimell\xc3\xa4 underhive. Se on ep\xc3\xa4toivoisten ihmisten, mutanttien ja tuntemattomien hirvi\xc3\xb6iden koti.\n_START_SECTION_\nHuoneet\n_START_PARAGRAPH_\nHive Primuksen asukkaat kuuluvat sukuihin eli huoneisiin, jotka jaotellaan aatelishuoneisiin ja Hive Cityn huoneisiin. Kaiken muun yl\xc3\xa4puolella on Helmawrin aatelishuone, joka on vahvin aatelishuoneista ja hallitsee Hive Primusta. Muut aatelishuoneet/suvut, Greim, Ulanti, Ty, Ran Lo, Catallus ja Ko\xe2\x80\x99iron taistelevat Helmawrin suosiosta ja tekev\xc3\xa4t kaikkensa tullakseen rikkaammiksi kuin muut huoneet/suvut._NEWLINE_Hive City on jaettu kuuteen osaan, jota kutakin kutsutaan omaksi huoneekseen. Huoneet toimivat itsen\xc3\xa4isesti ja tavallisesti eristettyn\xc3\xa4 toisistaan, valmistaen tehtaissaan ja kaivoksissaan monenlaisia tuotteita. Tuotteet myyd\xc3\xa4\xc3\xa4n aatelishuoneille, jotka myyv\xc3\xa4t ne edelleen toisiin Necromundan kaupunkeihin tai toisiin maailmoihin. Kaikkien huoneiden v\xc3\xa4lill\xc3\xa4 vallitsee ankara kilpailu parhaista kauppasopimuksista. Aatelishuoneet taistelevat kesken\xc3\xa4\xc3\xa4n parhaista tuotteista ja muut huoneet kilpailevat kesken\xc3\xa4\xc3\xa4n tuotteiden myynnist\xc3\xa4. _NEWLINE_Vuosituhansien kuluessa Hive Cityn huoneet ovat kulttuurillisesti erottuneet toisistaan. Kukin huone on ylpe\xc3\xa4 omista tavoistaan ja ylenkatsoo muita huoneita. T\xc3\xa4st\xc3\xa4 ja kauppasopimuksien ymp\xc3\xa4rill\xc3\xa4 k\xc3\xa4ydyst\xc3\xa4 kilpailusta huolimatta el\xc3\xa4m\xc3\xa4 hive cityss\xc3\xa4 on tavallisesti rauhallista ja aseelliset konfliktit ovat \xc3\xa4\xc3\xa4rimm\xc3\xa4isen harvinaisia.\n_START_SECTION_\nUnderhive\n_START_PARAGRAPH_\nVarsinaisen kaupungin alla oleva, mittaamattoman suuri Underhive on alue, joka on myrkyllisyydest\xc3\xa4\xc3\xa4n ja vaarallisuudestaan huolimatta kaikkien huoneiden kiinnostuksen kohteena. Tuntemattomat rikkaudet, arvokkaat mineraalit ja kadonneet teknologiat odottavat hakijaansa tappavissa tunneleissa, romukasoissa, lammissa ja unohtuneissa kaupungeissa. Asuinolosuhteiltaan Underhive on vertaansa vailla vaarallisuudessaan: myrkylliset kaasut, alituinen romahtamisen vaara ja vaaralliset asukkaat, sek\xc3\xa4 ihmiset ett\xc3\xa4 oudot hirvi\xc3\xb6t, karkottavat kaikki kynnelle kykenev\xc3\xa4t ihmiset korkeammalle, turvallisimmille Hive Cityn alueille. Underhiveen j\xc3\xa4\xc3\xa4v\xc3\xa4t vain lainsuojattomat ja muut, joilla ei ole paluuta Hive Cityyn. _NEWLINE_Suuri osa Underhiven asukkaista tunnustaa edelleen jotain Hive Cityn huonetta. V\xc3\xa4lienselvittelyt huoneiden v\xc3\xa4lill\xc3\xa4 ovat tavallisempia Underhivess\xc3\xa4 kuin rauhallisessa Hive Cityss\xc3\xa4. Syy taisteluun voi olla parempien asuinsijojen valloittaminen, toisen huoneen aarteiden varastaminen tai jo pelk\xc3\xa4st\xc3\xa4\xc3\xa4n ruuan ja puhtaan hengitysilman hankkiminen.\n_START_SECTION_\nNecromundan pelaaminen\n_START_PARAGRAPH_\nNecromundan ydin on kampanjapeli, jossa kaksi tai useampaa pelaajaa pelaa useita kaksintaisteluita jengiens\xc3\xa4 v\xc3\xa4lill\xc3\xa4. Taisteluiden v\xc3\xa4liss\xc3\xa4 jengi voi saada itselleen uusia elinalueita, jotka kasvattavat jengin resursseja. Jengin varustelua ja kokoonpanoa voi parannella mahdollisuuksien mukaan yhteenottojen v\xc3\xa4lill\xc3\xa4 ja hengiss\xc3\xa4 selvinneet jengil\xc3\xa4iset saavat uusia ominaisuuksia kehitt\xc3\xa4en taitojaan._NEWLINE_Kiinte\xc3\xa4n pelilaudan sijaan peli\xc3\xa4 pelataan muiden Games Workshopin pelien tapaan p\xc3\xb6yd\xc3\xa4ll\xc3\xa4, jolle on aseteltu teemaan sopivia rakennuksia, ajoneuvoja, siltoja, j\xc3\xa4tekasoja ja muuta maastoa. Toisin kuin tavallisesti kaksiulotteisissa Warhammer-peleiss\xc3\xa4 Necromundan pelialustan tulisi olla mahdollisimman monipuolinen, sis\xc3\xa4lt\xc3\xa4en paljon korkeuseroja ja yksityiskohtia. Necromundan s\xc3\xa4\xc3\xa4nn\xc3\xb6t mahdollistavat monipuolisen maaston hyv\xc3\xa4ksik\xc3\xa4yt\xc3\xb6n.\n_START_SECTION_\nJengin aloittaminen\n_START_PARAGRAPH_\nEnnen kampanjaa pelaajat rakentavat itselleen jengin. Jengiss\xc3\xa4 on kolmesta pariin kymmeneen j\xc3\xa4sent\xc3\xa4, joista pelaajalla on oltava kustakin jengil\xc3\xa4isen tyyppi\xc3\xa4 ja varusteita vastaava miniatyyri. Konvertointi eli kaupasta ostettavien miniatyyrien muokkaaminen omaan makuun ja tarkoitukseen sopivaksi on tavallista Necromundassa. Jengin verrattain pieni koko mahdollistaa upeat konvertoinnit ja oman jengin teemoittamisen haluamansa n\xc3\xa4k\xc3\xb6iseksi._NEWLINE_Pelaajat sopivat pistem\xc3\xa4\xc3\xa4r\xc3\xa4st\xc3\xa4, jolla voi ostaa jengiins\xc3\xa4 jengil\xc3\xa4isi\xc3\xa4, aseita ja varusteita. My\xc3\xb6hemmin jengiin voi lis\xc3\xa4t\xc3\xa4 j\xc3\xa4seni\xc3\xa4 ja varustelua k\xc3\xa4ytett\xc3\xa4viss\xc3\xa4 olevien varojen mukaan.\n_START_SECTION_\nPelin kulku\n_START_PARAGRAPH_\nTaistelun tavoitteet voidaan arpoa tai sopia. Kohtaaminen alkaa kummankin pelaajan asettaessa jengil\xc3\xa4isens\xc3\xa4 pelip\xc3\xb6yd\xc3\xa4lle. Aloitusvuoron arpomisen j\xc3\xa4lkeen pelaajat siirt\xc3\xa4v\xc3\xa4t, ampuvat ja l\xc3\xa4hitaistelevat jengill\xc3\xa4\xc3\xa4n vuorotellen. Pelaamiseen liittyy v\xc3\xa4limatkojen mittaaminen tuumamitalla ja noppien heittely. Peli p\xc3\xa4\xc3\xa4ttyy, kun toinen jengeist\xc3\xa4 saavuttaa ennaltam\xc3\xa4\xc3\xa4r\xc3\xa4tyn tavoitteen tai luovuttaa. Tavallinen taistelun kesto on viidest\xc3\xa4toista minuutista tuntiin, jonka j\xc3\xa4lkeen pelaajat selvitt\xc3\xa4v\xc3\xa4t taistelun tuloksen, poistavat kuolleet tai vangitut jengil\xc3\xa4iset kokoonpanostaan, lis\xc3\xa4\xc3\xa4v\xc3\xa4t vanhoille jengil\xc3\xa4isille vammoja tai kokemuksen tuomia taitoja ja valmistautuvat uuteen kohtaamiseen.\n_START_SECTION_\nNecromunda: Confrontation\n_START_PARAGRAPH_\nNecromundan julkaisemista suunniteltiin aluksi nimell\xc3\xa4 Necromunda: Confrontation, joka olisi muistuttanut roolipeli\xc3\xa4 lautapelin sijaan. White Dwarf julkaisi muutamia artikkeleita ja s\xc3\xa4\xc3\xa4nt\xc3\xb6j\xc3\xa4 peliin ennen Necromundan ensimm\xc3\xa4isen laitoksen s\xc3\xa4\xc3\xa4nt\xc3\xb6kirjan julkaisua. Necromunda: Confrontationin viralliset s\xc3\xa4\xc3\xa4nn\xc3\xb6t ja ep\xc3\xa4viralliset lis\xc3\xa4osat on toteutettu Rpg.netin wikiprojektina.\n_START_SECTION_\nResurssit\n_START_PARAGRAPH_\nNecromundan pelaamiseen tarvitaan s\xc3\xa4\xc3\xa4nt\xc3\xb6kirja, miniatyyrej\xc3\xa4 ja maastoa. Maasto tehd\xc3\xa4\xc3\xa4n tavallisesti itse kotoa l\xc3\xb6ytyvist\xc3\xa4 tarvikkeista. Miniatyyrej\xc3\xa4 voi tehd\xc3\xa4 itse tai niit\xc3\xa4 voi ostaa. Specialist Games tuottaa virallisia 28 mm (1:65) kokoisia miniatyyrej\xc3\xa4 Necromundaan, jotka on itse koottava ja maalattava ennen peli\xc3\xa4. Pelin luonteen vuoksi miniatyyrien tekeminen itse on usein v\xc3\xa4ltt\xc3\xa4m\xc3\xa4t\xc3\xb6nt\xc3\xa4, sill\xc3\xa4 kaikista s\xc3\xa4\xc3\xa4nt\xc3\xb6jen sallimista jengil\xc3\xa4isen ja varustelun yhdistelmist\xc3\xa4 ei ole virallista miniatyyria._NEWLINE_S\xc3\xa4\xc3\xa4nt\xc3\xb6kirjaa myyd\xc3\xa4\xc3\xa4n pelikaupoissa, mutta sen voi my\xc3\xb6s ladata ilmaiseksi Specialist Gamesin kotisivulta. _NEWLINE_Specialist Gamesin julkaisema Fanatic sis\xc3\xa4lt\xc3\xa4\xc3\xa4 kuukausittain materiaalia Necromundaan. Aiemmin ovat ilmestyneet yksinomaan Necromundaan keskittyneet lehdet Gang War ja Necromunda Magazine.'